"Тогтвортой уул уурхайн төлөө" стандартын хамрах хүрээ

Монгол Улс "Тогтвортой уул уурхайн төлөө" санаачилгад нэгдсэн 13 дахь улс болж, уул уурхайн салбараа олон улсын тэргүүлэх стандарт, хариуцлагатай үйл ажиллагаагаар шинэ түвшинд хүргэхийг зорьж байна.

ТУУТ нь 2 хамрах хүрээ, 9 протоколын дагуу нийт 34 шалгуур үзүүлэлтийн 256 дэд шаардлагыг хангах юм. Төсөл хэрэгжүүлэгч уг шалгуурыг хангаж буй эсэхдээ өөрийн үнэлгээг хийж бэлэн болмогц хөндлөнгийн мэргэжлийн байгууллагаар аудит хийлгэх бөгөөд тогтмол сайжруулалтыг хийж явах юм.

Ассоциацийн 2025 оны гол зорилтуудын нэг бол ТУУТ (Тогтвортой уул уурхайн төлөө) санаачилгыг хэрэгжүүлж эхлэх, өөрийн орны онцлогт тохируулан нутагшуулах ажил юм. Энэ хүрээнд ТУУТ стандартын 9 протоколыг орчуулах, шаардлагатай өөрчлөлтүүдийг хийх, стандартын хэрэгжилтийг удирдан чиглүүлэх олон талт зөвлөлийг байгуулах, сургалт танилцуулага хийх зэрэг ажлуудыг хийхээр төлөвлөж байна.

Энэхүү санаачилга нь зөвхөн уул уурхайн салбарын өсөлт хөгжилд бус, Монгол Улсын эдийн засаг, нийгмийн тогтвортой хөгжилд хувь нэмэр оруулна гэдэгт итгэлтэй байна.